13.0 ข้อมูลอื่นที่เกี่ยวข้อง

13.1 ปัจจัยที่อาจมีผลกระทบต่อผู้ถือหุ้น

13.1.1 บริษัทฯอยู่ระหว่างให้บริษัท ทริสเรทติ้ง จำกัด
ทบทวนการจัดอันดับความน่าเชื่อถือให้แก่บริษัทฯ

  13.1.2 นอกเหนือจากการยึดมั่นในการกำกับดูแลกิจการที่ดีแล้ว
  บริษัทฯยังได้ตระหนักถึงความสำคัญในการสร้างมูลค่าเพิ่มให้แก่ผู้ถือหุ้นในระยะยาว
  บริษัทฯจึงได้นำแนวคิดเกี่ยวกับมูลค่าเพิ่มทางเศรษฐศาสตร์ (Economic Value Added :
  EVA) มาประยุกต์ใช้
  เป็นหลักในการบริหารจัดการวางแผนธุรกิจตลอดจนเป็นหลักในการจัดระบบบรรษัทภิบาลภายใน
  (Internal Governance) ซึ่งเป็นการเพิ่มมูลค่าองค์กรและผลตอบแทนแก่ผู้ถือหุ้นในระยะยาว
  (Enterprise Value and Shareholder Value)

บริษัทฯมีแผนการนำระบบ EVA Governance System มาประยุกต์ใช้
โดยได้จัดตั้งกลุ่มปฏิบัติงานพิเศษเฉพาะขึ้น เพื่อวิเคราะห์การสร้างมูลค่าเพิ่มเกิดขึ้น ณ จุดใด
และโอกาสที่จะสร้างมูลค่าอยู่ที่ใด ทั้งนี้เพื่อนำไปใช้ในการปฏิบัติงานจริง
ซึ่งรวมถึงการจัดกลยุทธ์องค์การ การวัดและการบริหารผลงาน
การพัฒนาระบบการให้ผลรางวัลตอบแทนแก่ผู้บริหารและพนักงานตามผลงานในการสร้างมูลค่าเพิ่มทางเศรษฐกิจ(EVA
Performance)ในระยะยาว
โดยนำพื้นฐานการสร้างความรู้สึกในการมีส่วนร่วมในความเป็นเจ้าขององค์กร
ทำให้พนักงานมีเป้าหมายการทำงานร่วมกับผู้ถือหุ้น ซึ่งจะส่งผลให้ประสิทธิภาพในการทำงาน
สูงขึ้นและทำให้มูลค่าของบริษัทฯเพิ่มขึ้นอันเป็นประโยชน์ต่อผู้ถือหุ้นในที่สุด

  13.2 บุคคลอ้างอิง

  นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

  ชั้น 7 อาคารตลาดหลักทรัพย์แห่งประเทศไทย

  62 ถนนรัชดาภิเษก เขตคลองเตย

  กรุงเทพฯ 10110

  โทรศัพท์ (662) 359-1200-7 โทรสาร (662) 359-1259

  ที่ปรึกษากฎหมาย : บริษัท ที่ปรึกษากฎหมายสากล จำกัด

  175 อาคารสาทรซิตี้ทาวเวอร์ ชั้น 18

  ถนนสารใต้ กรุงเทพฯ 10120

  โทรศัพท์ (662) 679-6005 โทรสาร (662) 679-6041-2

  ผู้ตรวจสอบบัญชี : นายนิรันดร์ ลีลาเมธวัฒน์ หรือ นายสุพจน์ สิงห์เสน่ห์ หรือ

หรือ นายเทอดทอง เทพมังกร หรือ นางวิไล บูรณกิตติโสภณ

  บริษัท เคพีเอ็มจี ภูมิไชย สอบบัญชี จำกัด

  195 อาคารเอ็มไพร์ ชั้น 21 - 22 ถนนสาทรใต้

  แขวงยานนาวา เขตสาทร กรุงเทพฯ 10120

  โทรศัพท์ (662) 677-2000 โทรสาร (662) 677-2222

  13.3 ข้อมูลอื่นที่เกี่ยวข้อง

13.3.1 ทีพีไอ โพลีน กับคุณภาพสิ่งแวดล้อม

  • อนุรักษ์สิ่งแวดล้อม

  บริษัทฯมีความมุ่งมั่นในการดำเนินธุรกิจ
  ควบคู่ไปกับการปรับปรุงและรักษาสิ่งแวดล้อมให้เป็นไปตามมาตรฐานที่กำหนดไว้อย่างต่อเนื่อง
  โดยถือเป็นความรับผิดชอบสำคัญของบริษัทฯ ดังจะเห็นได้จากโรงงานปูนซีเมนต์
  และหน่วยคอนกรีตผสมเสร็จได้รับใบรับรองในระบบการจัดการด้านสิ่งแวดล้อมตามมาตรฐาน ISO
  14001 จาก Anglo Japanese American Registrar (AJA) และBureau Veritas
  Quality International (BVQI) ตามลำดับ
  โดยปัจจุบันโรงงานผลิตเม็ดพลาสติกกำลังก้าวสู่ระบบการจัดการสิ่งแวดล้อม ISO 14001

• การบริหารจัดการสิ่งแวดล้อมช่วยประหยัดพลังงานและลดของเสียได้

  ปัจจุบัน
  การบริหารจัดการสิ่งแวดล้อมของบริษัทฯจะมุ่งเน้นความเป็นเลิศในด้านธุรกิจและสิ่งแวดล้อมควบคู่กันไป
  โดยบริษัทฯได้รับอนุญาตประกอบกิจการโรงงานประเภท 101
  ซึ่งสามารถรับของเสียจากขบวนการผลิตของภาคอุตสาหกรรมต่างๆ
  เพื่อกำจัดหรือทำลายได้ด้วยวิธีการเผาโดยใช้เตาเผาปูนเม็ดที่มีอุณหภูมิสูงถึง 1400 °C
  โดยมีความสามารถในการกำจัดกากของเสียกว่า 500,000 ตันต่อปี
  ทำให้ช่วยลดปัญหาเรื่องกากอุตสาหกรรมภายในประเทศ
  และเป็นการประหยัดพลังงานได้ด้วยซึ่งนับเป็นการเพิ่มประสิทธิภาพในการผลิต
  ทั้งนี้การดำเนินการดังกล่าวไม่มีผลกระทบต่อคุณภาพของผลิตภัณฑ์ปูนซีเมนต์แต่อย่างใด

  • ใส่ใจคุณภาพชีวิตและความปลอดภัย

  บริษัทฯได้เล็งเห็นถึงความสำคัญของทรัพยากรบุคคล
  จึงได้นำมาตรฐานระบบการจัดการอาชีวอนามัยและความปลอดภัย (มอก. 18001)
  มาใช้อย่างมีประสิทธิภาพ
  โดยระบบดังกล่าวมุ่งเน้นในการลดความเสี่ยงอันตรายและอุบัติเหตุต่างๆของพนักงานและผู้เกี่ยวข้อง
  โดยมีกิจกรรมต่างๆ อาทิเช่น การประเมินความเสี่ยงจากการทำงาน
  การสร้างจิตสำนึกในเรื่องความปลอดภัยในการทำงาน
  การเตรียมความพร้อมและตอบสนองเหตุฉุกเฉิน การเฝ้าระวังโรคจากการทำงาน
  จนสามารถทำให้โรงงานปูนซีเมนต์ได้รับรางวัลสถานประกอบการดีเด่นด้านความปลอดภัยอาชีวอนามัยและสภาพแวดล้อมในการทำงาน
  ระดับจังหวัดและระดับประเทศในปี พ.ศ. 2545 จากกระทรวงแรงงานและสวัสดิการสังคม
  นับเป็นความสำเร็จที่สำคัญ
  และโรงงานปูนซีเมนต์ยังได้ดำเนินการอย่างต่อเนื่องจนได้รับการรับรองตามมาตฐานระบบการจัดการอาชีวอนามัย
  และความปลอดภัย (มอก. 18001 และ OHSAS 18001) จากสถาบันนานาชาติ AJA
  Registrar แห่งประเทศอังกฤษในวันที่ 25 มิถุนายน 2546
  ส่วนโรงงานผลิตเม็ดพลาสติกและคอนกรีตผสมเสร็จก็ได้รับการรับรองมาตรฐานระบบการจัดการอาชีวอนามัย
  และความปลอดภัย มอก. 18001 จากสถาบันรับรองมาตรฐานไอเอสโอ (ส.ร.อ.) ด้วยเช่นกัน

  ความสำเร็จของบริษัทฯในวันนี้ เกิดจากการสนับสนุนของทุกส่วนงาน ตั้งแต่ระดับผู้บริหาร
  และความร่วมมือจากพนักงานทุกระดับชั้น
  นับเป็นความภาคภูมิใจสำคัญที่ทำให้บริษัทฯก้าวเดินต่อไปในการปรับปรุงพัฒนาศักยภาพอย่างไม่หยุดยั้ง

13.3.2 ทีพีไอ โพลีน กับสังคม

ด้วยตระหนักถึงความรับผิดชอบต่อสังคมและสิ่งแวดล้อมเสมอมา บริษัทฯได้ก่อตั้งมูลนิธิสิ่งแวดล้อมเพื่อชีวิต ซึ่งเป็นมูลนิธิเต็มรูปแบบ โดยมีวัตถุประสงค์เพื่อจรรโลงและสร้างสรรสภาพแวดล้อมที่ดีให้กับทุกชีวิตในสังคม โดยในปี 2547 ที่ผ่านมากิจกรรมที่เป็นประโยชน์ต่อสังคมและสิ่งแวดล้อม มีดังนี้

  • กิจกรรมทางด้านศาสนา

  โครงการบรรพชาสามเณรฤดูร้อน จัดขึ้นระหว่างวันที่ 27 มีนาคม – 25 เมษายน 2547 ณ
  วัดอ้อน้อย (ธรรมอิสระ) จ.นครปฐม
  โดยมีบุตรหลานของพนักงานบริษัทฯและตัวแทนจำหน่ายปูนซีเมนต์รวมทั้งบุคคลทั่วไปเข้าร่วมโครงการฯ
  จำนวน 299 รูป ซึ่งวัตถุประสงค์ของโครงการฯ เพื่อให้เยาวชนได้รับการ
  อบรมสั่งสอนจากการบรรพชาสามเณร มีระเบียบวินัย ช่วยเหลือพ่อแม่ทำงาน
  รู้จักหน้าที่ของตนเอง ไม่เกเร พูดจาไพเราะ ไม่แข็งกระด้าง ใจเย็นขึ้น ไม่โต้เถียงพ่อแม่
  โดยทางมูลนิธิฯ ได้สนับสนุนเป็นจำนวน 200,000 บาท

  โครงการบวชเฉลิมพระเกียรติ 72 พรรษา “มหาราชินี”
  โครงการอุปสมบทเพื่อถวายเป็นพระราชกุศลแด่สมเด็จพระนางเจ้าสิริกิติ์ พระบรมราชินีนาถ
  เนื่องในวโรกาสทรงพระชนม์มายุครบ 72 พรรษา
  เป็นโครงการที่จัดทำขึ้นเพื่อเป็นการทดแทนคุณบิดา มารดา ระหว่างวันที่ 5 – 19 มิถุนายน
  2547 ณ วัดอ้อน้อย (ธรรมอิสระ) อำเภอกำแพงแสน จังหวัดนครปฐม
  โดยมูลนิธิสิ่งแวดล้อมเพื่อชีวิตร่วมสนับสนุนเป็นจำนวนเงิน 200,000 บาท
  มีบุคคลทั่วไปรวมทั้งพนักงานของบริษัทฯ เข้าร่วมในโครงการอุปสมบทในครั้งนี้รวมทั้งสิ้น 113 รูป
  เป็นพนักงานบริษัท ทีพีไอ โพลีนและบริษัทในเครือ จำนวน 74 รูป

• กิจกรรมเพื่อการศึกษา

  โครงการเยี่ยมชม “พระบรมมหาราชวังรวมทั้งวัดพระศรีรัตนศาสดาราม” จัดขึ้นในวันพฤหัสที่ 3
  มิถุนายน 2547 ตั้งแต่เวลา 13.00 – 16.30 น. โครงการทัศนศึกษาครั้งนี้
  เพื่อให้เยาวชนได้ทราบถึงประวัติศาสตร์ของพระพุทธรูปและศิลปวัตถุโบราณว่า
  ประเทศไทยมีวิวัฒนาการความเจริญรุ่งเรืองและวัฒนธรรมประเพณีไทยอันงดงาม
  ตั้งแต่อดีตจนถึงปัจจุบันเป็นอย่างไร อีกทั้งได้สัมผัสกับความวิจิตรงดงามของพระที่นั่งต่าง ๆ
  ในพระบรมมหาราชวัง และเพื่อนมัสการพระแก้วมรกต
  ซึ่งเป็นพระพุทธรูปศักดิ์สิทธิ์ที่พุทธศาสนิกชนทั้งหลายเคารพบูชา
  โดยจุดประสงค์ใหญ่ของโครงการทัศนศึกษาครั้งนี้ เพื่อให้เยาวชนไทยมีความสำนึกใน
  พระมหากรุณาธิคุณของพระมหากษัตริย์ไทย
  ทั้งในอดีตและปัจจุบันมีความภูมิใจในความเป็นคนไทยและกราบนมัสการพระแก้วมรกตเพื่อความเป็นสิริมงคลแก่ตนเอง

  โครงการอบรมผู้นำเยาวชนวนเกษตรแบบยั่งยืน ณ วัดมงคลชัยพัฒนา จังหวัดสระบุรี
  โดยนำเด็กนักเรียนระดับชั้นประถมศึกษาตอนปลาย
  จากโรงเรียนวัดไก่เส่าและโรงเรียนวัดบ้านใหม่ จังหวัดสระบุรี จำนวน 72 คน
  ซึ่งวัตถุประสงค์เพื่อให้เยาวชนได้รับความรู้เกี่ยวกับการจัดการทรัพยากรที่ดินได้อย่างถูกต้องและพัฒนาการเกษตรแบบผสมผสาน
  ทั้งยังสามารถนำความรู้ที่ได้รับไปประกอบอาชีพและประยุกต์ใช้กับท้องถิ่นตนเอง

  โครงการอบรมธรรมะให้กับศูนย์ฝึกและอบรมเด็กและเยาวชนบ้านกาญจนาภิเษก
  โดยนิมนต์พระราชวิจิตรปฏิภาณ วัดสุทัศน์เทพวราราม
  มาปาฐกถาธรรมให้กับเยาวชนบ้านกาญจนาภิเษก จำนวน 100 คน ในวันที่ 19 ตุลาคม 2547
  สำหรับวัตถุประสงค์ของโครงการเพื่อนำธรรมะไปปลูกฝังให้เยาวชนมีหลักคิด
  ลดละเลิกการเสพยาเสพติด และหลักประพฤติที่ถูกต้องตามครรลอง และมูลนิธิฯ
  ได้มอบเงินสนับสนุนจำนวน 10,000 บาท/อุปกรณ์การศึกษาและอุปกรณ์วิชาชีพ
  (ชมรมบาติก/ชมรมซ่อมจักรยาน/ชมรมปูนปลาสเตอร์/ชมรมตัดผม)
  เพื่อให้เยาวชนได้รับการฝึกฝนอาชีพและนำไปใช้สำหรับการประกอบอาชีพได้ต่อไปในอนาคต

  โครงการแรลลี่ รักษ์โลกปี 2547 มูลนิธิสิ่งแวดล้อมเพื่อชีวิตโดยบริษัท ทีพีไอ โพลีน จำกัด
  (มหาชน) ร่วมกับบริษัท กรังด์ปรีซ์ อินเตอร์เนชั่นแนล จำกัด ได้กำหนดจัดขึ้นในวันที่ 27 – 28
  พฤศจิกายน2547 ประธานจัดการแข่งขันโดย นายแก้วขวัญ วัชโรทัย สำหรับการจัดงานในครั้งนี้
  มูลนิธิฯได้รับความร่วมมือและได้รับการสนับสนุนอย่างดียิ่งจากหน่วยงานต่าง ๆ อาทิ บริษัท ทีพีไอ
  โพลีน จำกัด (มหาชน) สำนักงานสลากกินแบ่งรัฐบาล ธนาคารไทยพาณิชย์ จำกัด (มหาชน)
  ธนาคารนครหลวงไทย จำกัด (มหาชน) บจก.ศูนย์ยางใหญ่และบริการ บริษัท เอเพ็ค พลาสติกซ์
  จำกัด บริษัท น้ำมันทีพีไอ จำกัด บริษัท เอสโซ่ (ประเทศไทย) จำกัด
  รวมถึงผู้สนับสนุนอีกหลายหน่วยงาน ซึ่งต้องขอขอบคุณมา ณ
  ที่นี้โดยเฉพาะอย่างยิ่งผู้เข้าร่วมการแข่งขันทุกท่าน โดยใช้เส้นทางการแข่งขันกรุงเทพฯ –
  กาญจนบุรี ได้มีการกำหนดให้ผู้เข้าร่วมแข่งขันจัดรวบรวมอุปกรณ์การเรียน/การศึกษา ข้าวสาร/
  อาหารแห้ง
  นำมามอบให้กับเด็กนักเรียนโรงเรียนบ้านท่ามะนาวและโรงเรียนบ้านหนองหอยและในส่วนของมูลนิธิฯ
  ได้บริจาคทุนการศึกษา ทุนละ 1,000 บาทจำนวน 30 ทุน และทุนอาหารกลางวัน จำนวน
  50,000 บาท ให้กับโรงเรียนบ้านท่ามะนาว ทุนอาหารกลางวัน จำนวน 10,000 บาท
  ให้กับโรงเรียนบ้านหนองหอยและคุณวีรวัฒน์ ตระกูลสิทธิโชค (บจก.ควอลิตี้แมท)
  ได้สมทบทุนอาหารกลางวันให้กับทั้ง 2 โรงเรียนๆ ละ 4,000 บาท สำหรับการจัดงานครั้งนี้
  เป็นการจัดกิจกรรมในเชิงท่องเที่ยวเพื่อการอนุรักษ์ ซึ่งนอกจากจะได้รับความรู้
  ความสนุกสนานเพลิดเพลินแล้ว ยังทำประโยชน์ให้เกิดแก่สังคม
  เพื่อชีวิตที่ขาดแคลนและด้อยโอกาส

• กิจกรรมเพื่อสังคม

  โครงการแบ่งปันความรัก ความสุขแด่น้องผู้ยากไร้ในงานวันเด็กแห่งชาติ (วันที่ 10 มกราคม
  2547) โดยหลวงปู่พุทธะอิสระ วัดอ้อน้อย (ธรรมะอิสระ) ร่วมกับบริษัท ทีพีไอ โพลีน จำกัด
  (มหาชน) และรองผู้ว่าราชการจังหวัดกาญจนบุรี จัดงานแบ่งปันความรักความสุขแด่น้อง ผู้ยากไร้
  โดยมอบของขวัญพร้อมสิ่งของเครื่องใช้ ให้กับเด็กนักเรียนจำนวน 5
  โรงเรียนในจังหวัดกาญจนบุรี คือ โรงเรียนหนองบ้านเก่า โรงเรียนวัดตะเคียนงาม
  โรงเรียนห้วยน้ำขาว และโรงเรียนพุน้ำร้อน จำนวน 1,155 คน

  โครงการบริจาคของแด่ผู้ขาดแคลน เป็นหนึ่งในกิจกรรมการกุศลของมูลนิธิฯ ที่จัดต่อเนื่องตั้งแต่ปี
  2537 เป็นต้นมา และในปีนี้คุณประชัย เลี่ยวไพรัตน์ ในฐานะกรรมการและเลขาธิการมูลนิธิฯ
  เป็นตัวแทนในการมอบหนังสือและเครื่องนุ่งห่มให้แก่โรงเรียนตำรวจตระเวนชายแดน จำนวน
  188 แห่งทั่วประเทศ โดยมี พ.ต.ท. (หญิง) อำพร โอฬารสกุล เป็นผู้รับมอบในวันที่ 27
  พฤษภาคม 2547 ณ ชั้น 30 ห้องราชพฤกษ์ อาคารทีพีไอทาวเวอร์ โดยมีคุณอรพิน เลี่ยวไพรัตน์
  กรรมการและเหรัญญิกมูลนิธิฯ คุณสรวง อักษรานุเคราะห์ กรรมการมูลนิธิฯ
  พร้อมผู้บริหารเข้าร่วมเป็นเกียรติในงานดังกล่าว

  โครงการบริจาคสิ่งของให้กับสถาบันจิตเวชศาสตร์สมเด็จเจ้าพระยา
  โดยมูลนิธิสิ่งแวดล้อมเพื่อชีวิตได้บริจาคสิ่งของที่จำเป็นอาทิ เช่น ผ้าอ้อมสำเร็จรูป จำนวน 245
  แพค ผ้าอนามัย จำนวน 48 แพค รองเท้าแตะ จำนวน 38 โหล โดยมีนายแพทย์ธีระ
  ลีลานันทกิจ ผู้อำนวยการสถาบันจิตเวชศาสตร์ฯเป็นผู้รับมอบ
  สำหรับวัตถุประสงค์ของโครงการเพื่อเป็นการช่วยเหลือสังคมและให้กำลังใจกับเจ้าหน้าที่ผู้บำเพ็ญประโยชน์ให้กับสังคม

  สนับสนุนโครงการประกวดการอ่านและเขียนอักษรเบรลล์ ครั้งที่ 9
  ของสมาคมคนตาบอดแห่งประเทศไทย เป็นจำนวนเงิน 50,000 บาท
  โดยมีกลุ่มเป้าหมายเป็นนักเรียน นักศึกษา คนตาบอดและบุคคลทั่วไป จำนวน 274 คน
  การดำเนินงานของโครงการฯ มีวัตถุประสงค์เพื่อเสริมสร้างความรู้
  ความเข้าใจและเจตคติที่ถูกต้องต่อการใช้อักษรเบรลล์ทั้งในหมู่คนตาบอดหรือคนพิการทางการมองเห็น
  ผู้ที่เกี่ยวข้องกับการศึกษาพิเศษ การฟื้นฟูสมรรถภาพคนพิการ
  ผู้ปกครองของคนตาบอดและประชาชนทั่วไป
  ตลอดจนส่งเสริมและพัฒนามาตรฐานการใช้อักษรเบรลล์ภาษาไทยในประเทศไทย
  และอักษรเบรลล์ภาษาอังกฤษในระดับนานาชาติ
  และเพื่อให้เยาวชนและคนตาบอดทั่วประเทศตระหนักถึงความสำคัญของการอ่านและเขียนอักษรเบรลล์มากยิ่งขึ้น
  โดยได้จัดงานขึ้นในวันเสาร์ที่ 17 มกราคม 2547 ณ โรงเรียนสอนคนตาบอดกรุงเทพ
  และผลที่ได้รับคือเพื่อให้การใช้อักษรเบรลล์ในประเทศไทย ได้รับการพัฒนามีมาตรฐานมากยิ่งขึ้น
  คนตาบอดมีขวัญและกำลังใจในการพัฒนาทักษะการอ่าน เขียน และมีนิสัยรักการอ่าน
  เขียนหนังสือสืบไป

  สนับสนุนโครงการปลูกป่าชายเลนเฉลิมพระเกียรติ เนื่องในศุภวาระที่สมเด็จพระนางเจ้าสิริกิติ์
  พระบรมราชินีนาถ ทรงเจริญพระชนมพรรษาครบ ๖ รอบของสำนักงานปลัดกระทรวงกลาโหม
  โดยมูลนิธิสิ่งแวดล้อมเพื่อชีวิตร่วมสนับสนุนเป็นจำนวนเงิน 60,000 บาท
  ซึ่งวัตถุประสงค์ของโครงการจัดทำเพื่อให้ประชาชนได้ตระหนักถึงความจำเป็นและประโยชน์ของป่าชายเลน
  ตลอดจนมองเห็นความสำคัญของการอนุรักษ์ทรัพยากรธรรมชาติและสิ่งแวดล้อม
  อีกทั้งในบริเวณที่ปลูกป่าชายเลนสามารถพัฒนาให้เป็นแหล่งท่องเที่ยวได้ในอนาคต

  สนับสนุนแรลลี่ แฟมิลี่การกุศลของมูลนิธิฐานเศรษฐกิจ จำนวน 50,000 บาท
  เพื่อกองทุนโครงการอาหารกลางวัน
  ในพระราชูปถัมภ์สมเด็จพระเทพรัตนราชสุดาฯสยามบรมราชกุมารี
  เพื่อนำไปช่วยเหลือเด็กยากจนด้อยโอกาสขาดแคลนอาหารกลางวันแก่โรงเรียนต่างๆทั่วประเทศ

  บริจาคผ้าห่ม จำนวน 385 ผืน
  ให้กับคนชราและผู้พิการที่มีฐานะยากจนและไม่สามารถช่วยเหลือตนเองได้ ที่อำเภอสะพุง
  จังหวัดเลย โดยมีนายก้องภพ อันทะระ นายกองค์กรบริหารส่วนตำบลผาบิ้ง จังหวัดเลย
  เป็นผู้รับมอบเพื่อนำไปให้กับคนชราและผู้พิการต่อไป

  บริจาคผ้าห่ม เสื้อผ้า เครื่องนุ่งห่มกันหนาว โดยพนักงานในตึกทีพีไอ
  ทาวเวอร์ให้กับราษฎรในพื้นที่อำเภออมก๋อย จังหวัดเชียงใหม่
  ซึ่งเป็นอำเภอที่อยู่ในท้องที่ห่างไกลและทุรกันดารการคมนาคมไม่สะดวก
  ราษฎรส่วนใหญ่มีฐานะยากจน
  ไม่สามารถช่วยเหลือตนเองได้และมีความต้องการเครื่องกันหนาวเป็นจำนวนมาก
  เพื่อบรรเทาความเดือดร้อน โดยได้ส่งมอบให้กับทางนายอำเภออมก๋อย จังหวัดเชียงใหม่

  ร่วมบรรเทาทุกข์ช่วยเหลือผู้ประสบภัยธรณีพิบัติภาคใต้ วันที่ 28 ธันวาคม 2547 มูลนิธิฯ
  และบริษัท ทีพีไอ โพลีน จำกัด (มหาชน) ร่วมบรรเทาทุกข์ช่วยเหลือผู้ประสบภัยธรณีพิบัติภาคใต้
  โดยบริจาคถุงยังชีพ ซึ่งประกอบด้วย ข้าวสาร อาหารแห้ง เวชภัณฑ์ยา เสื้อผ้าจำนวน 2,000
  ถุง ข้าวสาร 5 กิโลกรัม จำนวน 3,000 ถุงน้ำดื่ม 6 ลิตร จำนวน 3,000 แพ็ค ผ้าดิบจำนวน
  200 พับ ให้แก่ผู้ประสบภัยที่จังหวัดพังงา และจังหวัดภูเก็ต โดยมูลนิธิฯ สมทบทุนเป็นจำนวน
  100,000 บาท

  ร่วมบรรเทาทุกข์ช่วยเหลือผู้ประสบภัยภาคใต้ มูลนิธิธรรมอิสระ (วัดอ้อน้อย) ร่วมกับ บริษัท
  ทีพีไอ โพลีน จำกัด (มหาชน) ร่วมบรรเทาทุกข์ช่วยเหลือผู้ประสบภัยธรณีพิบัติภาคใต้
  โดยบริจาคพัดลมและปลั๊กไฟ รวมมูลค่า 1,000,000 บาท ให้แก่ผู้ประสบภัยที่จังหวัดพังงา
  และจังหวัดภูเก็ต

  นอกจากการให้ความใส่ใจสังคมและสิ่งแวดล้อมผ่านมูลนิธิสิงแวดล้อมเพื่อชีวิตแล้ว บริษัทฯ
  ยังได้เข้าร่วมกับโครงการและหน่วยงานบรรเทาทุกข์ต่างๆ
  เพื่อช่วยเหลือบรรเทาทุกข์พี่น้องผู้ประสบภัยใน 6
  จังหวัดภาคใต้และเพื่อร่วมฟื้นฟูพื้นที่ที่ได้รับความเสียหายจากธรณีพิบัติคลื่นยักษ์สึนามิ ดังนี้

  บริษัททีพีไอ โพลีน จำกัด(มหาชน) มอบปูนซีเมนต์ทีพีไอ M 199 จำนวน 20,000 ถุง (1,000
  ตัน) มูลค่า 2,779,860 บาท โดยมี คุณขวัญแก้ว วัชโรทัย
  ประธานกรรมการบริหารมูลนิธิราชประชานุเคราะห์
  ในพระบรมราชูปถัมภ์เพื่อช่วยเหลือแจกจ่ายให้ผู้ประสบภัยธรณีพิบัติภาคใต้ ณ
  มูลนิธิราชประชานุเคราะห์ฯ

  บริษัท ทีพีไอ โพลีน จำกัด (มหาชน) มอบเช็คเงินสดจำนวน 1,000,000 บาท
  (หนึ่งล้านบาทถ้วน) ให้กับ ศ.รังสรรค์ แสงสุข อธิการบดีมหาวิทยาลัยรามคำแหง เพื่อสนับสนุน
  โครงการค่ายอาสามหาวิทยาลัยรามคำแหง เพื่อช่วยฟื้นฟู 6 จังหวัดภาคใต้
  ที่ถูกคลื่นยักษ์สึนามิถล่ม

  สร้างโรงทานแจกจ่ายอาหาร ข้าวกล่อง ในจังหวัดภูเก็ต และจังหวัดพังงา บริษัทฯ
  ร่วมกับโครงการผ้าป่าช่วยชาติ หลวงตามหาบัว ญาณสัมปันโน วัดป่าบ้านตาด จังหวัดอุดรธานี
  บริษัท ศรีไทยใหม่และชาวจังหวัดอุดรธานีและจังหวัดใกล้เคียง ร่วมสร้างโรงทานแจกจ่ายอาหาร
  ข้าวกล่อง ในจังหวัดภูเก็ต และจังหวัดพังงา

  นอกจากนี้ บริษัทฯยังได้จัดให้มี
  โครงการการประกวดศิลปะปูนปั้นแห่งประเทศไทยเพื่ออนุรักษ์และส่งเสริมศิลปะวัฒนธรรมไทย
  โดยร่วมกับสถาบันเทคโนโลยีราชมงคล วิทยาเขตเพาะช่าง
  กระทรวงวัฒนธรรมและสมาคมปฏิมากรไทย จัดโครงการการประกวดศิลปะปูนปั้นแห่งประเทศไทย
  ครั้งที่ 4 ขึ้นในวันที่ 5-9 พฤษภาคม 2547 ประเภทการแข่งขันมี 3 ประเภท คือ 1.
  ประเภทการปั้นปูนสด 2. ประเภทการปั้นปูนสำเร็จ 3. ประเภทผลงานสำเร็จรูป
  ซึ่งได้รับการตอบรับจากช่างศิลปินและนักศึกษาทั่วประเทศเข้าร่วมการแข่งขันในครั้งนี้

  สำหรับนิทรรศการศิลปะปูนปั้นแห่งประเทศไทยครั้งที่ 4 ได้รับเกียรติจาก
  ทูลกระหม่อมหญิงอุบลรัตนราชกัญญา สิริวัฒนาพรรณวดี
  ทรงเป็นประธานในพิธีเปิดนิทรรศการศิลปะปูนปั้นแห่งประเทศไทย ครั้งที่ 4 เมื่อวันที่ 5 สิงหาคม
  2547 ณ แกรนด์ฮอลล์ ศูนย์สรรพสินค้าริเวอร์ซิตี้ โดยได้รับการตอบรับจากคณะผู้บริหารบริษัทฯ
  และช่างศิลปิน นักศึกษา นักวิชาการ และประชาชนทั่วไปเป็นอย่างดี
  อีกทั้งผู้เข้าร่วมงานดังกล่าวได้แสดงความคิดเห็นอยากให้บริษัทฯจัดกิจกรรมดังกล่าวอย่างต่อเนื่อง
  เพื่ออนุรักษ์และสืบสานศิลปะวัฒนธรรมสืบไป